दूसरे दिन प्रातः काल होते ही निकट से घोड़े को देखने के लिये दोनों चल पड़ीं। सर्पों ने परस्पर विचार करके यह निश्चय किया कि ‘हमें माता की आज्ञा का पालन करना चाहिए। यदि उसका मनोरथ पूरा न होगा तो वह प्रेमभाव छोड़कर रोषपूर्वक हमें जला देगी। यदि इच्छा पूरी हो जायेगी तो प्रसन्न होकर हमें अपने शाप से मुक्त कर देगी। इसलिये चलो, हम लोग घोड़े की पूँछ काली कर दें।’ ऐसा निश्चय करके वे उच्चैःश्रवा की पूँछ से बाल बनकर लिपट गये, जिससे वह काली जान पड़ने लगी। इधर कद्रू और विनता बाजी लगाकर आकाशमार्ग से समुद्र को देखते-देखते दूसरे पार जाने लगीं। दोनों ही घोड़े के पास पहुँचकर नीचे उतर पड़ी। उन्होंने देखा कि घोड़े का सारा शरीर तो चन्द्रमा की किरणों के समान उज्ज्वल है, परन्तु पूँछ काली है। यह देखकर विनता उदास हो गयी, कद्रू ने उसे अपनी दासी बना लिया।